
                           PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	                                                                  Bucureşti,  13.06.2006 

                                                                     Nr.  P.l.X-449/2006


                     RAPORT

asupra propunerii legislative pentru modificarea alin.(1) al art. 54 din Legea nr. 303/2004 privind Statutul judecătorilor şi procurorilor

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea alin.(1) al art. 54 din Legea nr. 303/2004 privind Statutul judecătorilor şi procurorilor, trimisă cu adresa nr. P.l.x-449, din 29 mai 2006, înregistrată sub nr. 31/721 din 29 mai 2006.
Potrivit prevederilor art. 75 din Constituţie şi ale art. 92 alin.8 pct.2 din Regulamentul Camerei Deputaţilor, Camera Deputaţilor este prima sesizată în cazul acestei iniţiative legislative. 

Camera Deputaţilor este primă Cameră sesizată în cazul acestei propuneri legislative.
Consiliul Legislativ a avizat favorabil propunerea legislativă, conform avizului nr.729/22.05.2006.

Consiliul Superior al Magistraturii a avizat favorabil iniţiativa legislativă, conform avizului nr. 640/L/19.05.2006.

Comisia pentru muncă şi protecţie socială a avizat negativ propunerea legislativă, conform avizului nr. 27/402/8.06.2006.
Propunerea  legislativă are ca obiect de reglementare modificarea alin.(1) al art. 54 din Legea nr. 303/2004 privind statutul judecătorilor şi procurorilor în sensul ca procurorul general al Parchetului de pe lângă Înalta Curte de Casaţie şi Justiţie, prim-adjunctul şi adjunctul acestuia, procurorul şef al Direcţiei Naţionale Anticorupţie, adjuncţii acestuia, procurorii şefi de secţie ai acestor parchete, precum şi procurorul şef al Direcţiei de Investigare a Infracţiunilor de Criminalitate Organizată şi Terorism şi adjuncţii acestora să fie numiţi de Preşedintele României, la propunerea Consiliului Superior al Magistraturii, cu avizul ministrului justiţiei, cu îndeplinirea aceloraşi condiţii de vechime în funcţia de judecător sau procuror şi pe aceeaşi durată a mandatului prevăzute în textul aflat în vigoare.
Propunerea legislativă face parte din categoria legilor organice. 

În conformitate cu prevederile art. 61 din Regulamentul Camerei Deputaţilor, membrii Comisiei  au examinat propunerea legislativă în şedinţa din 13 iunie 2006.

În timpul dezbaterilor s-au formulat oral amendamente de către domnul deputat Eugen Nicolicea, care, supuse la vot, au fost  adoptate. 
Supusă votului final,  propunerea legislativă a fost respinsă membrii comisiei  apreciind că aceasta nu poate fi acceptată întrucât  modificarea propusă de iniţiator nu este oportună  la momentul actual şi ar fi în măsură să  afecteze funcţionarea unui sistem de accedere în funcţiile  enumerate la alin.(1) al art. 54 din Legea nr. 303/2004 bine apreciat pe plan intern şi la nivel european.
Faţă de aceste coniderente, s-a hotărât, cu majoritate de voturi    (8 voturi împotrivă şi 5 voturi pentru), să se propună plenului Camerei Deputaţilor respingerea propunerii legislative pentru modificarea alin.(1) al art. 54 din Legea nr. 303/2004 privind Statutul judecătorilor şi procurorilor. 
În conformitate cu prevederile art. 104 alin.(3) din Regulamentul Camerei Deputaţilor, republicat, redăm în anexa la prezentul raport amendamentele formulate în timpul dezbaterilor.
PREŞEDINTE                                                                               SECRETAR

 Sergiu Andon                                                                               George Băeşu

Consilier

Dr.Nicolae Voiculescu

ANEXA
                  Amendamente formulate în cursul şedinţei Comisiei juridice, de disciplină şi imunităţi
	Nr.

crt.
	Text din propunerea legislativă
	Amendamentul propus şi

autorul acestuia
	Motivare


	1
	Art.54-(1):Procurorul general al Parchetului de pe lângă Înalta Curte de Casaţie şi Justiţie, prim adjunctul şi adjunctul acestuia, procurorul general al Parchetului Naţional Anticorupţie, adjuncţii acestuia, procurorii şefi de secţie ai acestor parchete, precum şi procurorul şef al Direcţiei de Investigare a Infracţiunilor de Criminalitate organizată şi terorism şi adjuncţii acestora sunt numiţi de Preşedintele României, la propunerea Consiliului Superior al magistraturii, cu avizul ministrului justiţiei, dintre procurorii care au o vechime minimă de 10 ani în funcţia de judecător sau procuror, pe o perioadă de 3 ani, cu posibilitatea reînvestirii o singură dată.
	Art.54-(1) Se elimină

Autor: deputat Buda Daniel
	Nu se justifică modificarea alin.(1) al art. 54

	2
	Art.54-(1): Procurorul general al Parchetului de pe lângă Înalta Curte de Casaţie şi Justiţie, prim adjunctul şi adjunctul acestuia, procurorul general al Parchetului Naţional Anticorupţie, adjuncţii acestuia, procurorii şefi de secţie ai acestor parchete, precum şi procurorul şef al Direcţiei de Investigare a Infracţiunilor de Criminalitate organizată şi terorism şi adjuncţii acestora sunt numiţi de Preşedintele României, la propunerea Consiliului Superior al Magistraturii, cu avizul ministrului justiţiei, dintre procurorii care au o vechime minimă de 10 ani în funcţia de judecător sau procuror, pe o perioadă de 3 ani, cu posibilitatea reînvestirii o singură dată.
	Art.54-(1): Procurorul general al Parchetului de pe lângă Înalta Curte de Casaţie şi Justiţie, prim adjunctul şi adjunctul acestuia, procurorul general al Parchetului Naţional Anticorupţie, adjuncţii acestuia, procurorii şefi de secţie ai acestor parchete, precum şi procurorul şef al Direcţiei de Investigare a Infracţiunilor de Criminalitate organizată şi terorism şi adjuncţii acestora sunt numiţi de Preşedintele României, cu avizul ministrului justiţiei, dintre procurorii care au o vechime minimă de 12 ani în funcţia de judecător sau procuror, pe o perioadă de 3 ani, cu posibilitatea reînvestirii o singură dată.

Autor: deputat Buda Daniel
	Este necesară modificarea cuantumului  vechimii minime.

	3
	(text din Legea nr. 303/2004 privind Statutul judecătorilor şi procurorilor)
Art. 96(4) Dreptul persoanei vătămate la repararea prejudiciilor materiale cauzate prin erorile judiciare săvârşite în alte procese decât cele penale nu se va putea exercita decât în cazul în care s-a stabilit, în prealabil, printr-o hotărâre definitivă, răspunderea penală sau disciplinară, după caz, a judecătorului sau procurorului pentru o faptă săvârşită în cursul judecăţii procesului şi dacă această faptă este de natură să determine o eroare judiciară.
	Alin.(4) al art. 96 din Legea nr. 303/2004 privind Statutul judecătorilor şi procurorilor se abrogă

Autor: deputat Eugen Nicolicea
	Nu se poate limita în nici un fel dreptul persoanei vătămate la repararea prejudiciilor materiale cauzate prin erorile judiciare.



	4
	(text din Legea nr. 303/2004 privind Statutul judecătorilor şi procurorilor)
Art. 96(8) Termenul de prescripţie a dreptului la acţiune în toate cazurile prevăzute de prezentul articol este de un an.
	Alin.(8) al art. 96 din Legea nr. 303/2004 privind Statutul judecătorilor şi procurorilor se abrogă

Autor: deputat Eugen Nicolicea
	Pentru a se evita antrenarea numai a răspunderii statului.




